**Predkladacia správa**

Návrh nariadenia vlády Slovenskej republiky o podrobnostiach o obsahu žiadosti o vyplatenie finančnej náhrady a o spôsobe výpočtu finančnej náhrady a spôsobe určenia výšky nájomného a výšky odplaty za zmluvnú starostlivosť pri náhradách za obmedzenie bežného obhospodarovania pozemku (ďalej len „návrh nariadenia vlády“)  sa predkladá v nadväznosti na zmeny v zákone  č. 543/2002 Z. z. o ochrane prírody a krajiny v znení neskorších predpisov (ďalej len „zákon“), ktoré  vyplývajú z vládneho návrhu zákona, ktorý je predmetom rokovania Národnej rady Slovenskej republiky (tlač 726).

Do návrhu nariadenia vlády sa v zásade preberá spôsob výpočtu finančnej náhrady a obsah žiadosti o vyplatenie finančnej náhrady uvedený v nariadení vlády Slovenskej republiky č. 438/2005 Z.z. o podrobnostiach obsahu žiadosti o úhradu náhrady za obmedzenie bežného obhospodarovania pozemku a o spôsobe výpočtu náhrady a súčasne sa upravuje spôsob určenia výšky nájomného za pozemok a výšky odplaty za zmluvnú starostlivosť, a to v nadväznosti na úpravu  nových inštitútov náhrad za obmedzenie bežného obhospodarovania vo vládnom návrhu zákona.

Nadobudnutie účinnosti návrhu  nariadenia vlády sa navrhuje na 1. januára 2014, vzhľadom na navrhovanú účinnosť vyššie uvedeného vládneho návrhu zákona,

Finančné vplyvy, sociálne vplyvy,  vplyvy na podnikateľské prostredie  a životné prostredie  predloženého návrhu nariadenia vlády neprekračujú rámec vplyvov definovaný v doložke vybraných vplyvov k vládnemu návrhu zákona.

Návrh nariadenia vlády je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie, ako aj s ustanoveniami zákona č. 543/2002 Z.z. o ochrane prírody a krajiny v znení neskorších predpisov.